[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 13.10.2010

COM(2010) 577 τελικό

ΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 9 ΣΤΟΝ ΓΕΝΙΚΟ ΠΡΟΫΠΟΛΟΓΙΣΜΟ ΤΟΥ 2010

ΚΑΤΑΣΤΑΣΗ ΔΑΠΑΝΩΝ ΑΝΑ ΤΜΗΜΑΤμήμα III - Επιτροπή

(υποβάλλεται από την Επιτροπή)

ΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 9ΣΤΟΝ ΓΕΝΙΚΟ ΠΡΟΫΠΟΛΟΓΙΣΜΟ ΤΟΥ 2010

ΚΑΤΑΣΤΑΣΗ ΔΑΠΑΝΩΝ ΑΝΑ ΤΜΗΜΑΤμήμα III - Επιτροπή

Έχοντας υπόψη:

- τη συνθήκη για τη λειτουργία της Ευρωπαϊκής Ένωσης, και ιδίως το άρθρο 314, σε συνδυασμό με τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 106α,

- τον κανονισμό (EΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[1], και ιδίως το άρθρο 37,

- τον γενικό προϋπολογισμό της Ευρωπαϊκής Ένωσης για το οικονομικό έτος 2010 που εγκρίθηκε στις 17 Δεκεμβρίου 2009[2],

- τον διορθωτικό προϋπολογισμό 1/2010, που εγκρίθηκε στις 19 Μαΐου 2010[3],

- τον διορθωτικό προϋπολογισμό 2/2010, που εγκρίθηκε στις 16 Ιουνίου 2010[4],

- τον διορθωτικό προϋπολογισμό 3/2010 (πρώην σχέδιο διορθωτικού προϋπολογισμού αριθ. 2/2010[5], εν μέρει) που εγκρίθηκε στις 7 Σεπτεμβρίου 2010,

- τον διορθωτικό προϋπολογισμό 4/2010 (πρώην σχέδιο διορθωτικού προϋπολογισμού αριθ. 5/2010[6]) που εγκρίθηκε στις 21 Σεπτεμβρίου 2010,

- τον διορθωτικό προϋπολογισμό 5/2010 (πρώην σχέδιο διορθωτικού προϋπολογισμού αριθ. 5/2010[7]) που εγκρίθηκε στις 22 Σεπτεμβρίου 2010,

- τους διορθωτικούς προϋπολογισμούς αριθ. 2/2010[8], 3/2010[9], 6/2010[10] και 8/2010[11].

Η Ευρωπαϊκή Επιτροπή με το παρόν υποβάλλει στην αρμόδια για τον προϋπολογισμό αρχή το σχέδιο του διορθωτικού προϋπολογισμού αριθ. 9/2010.

ΑΛΛΑΓΕΣ ΣΤΗΝ ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ

Οι αλλαγές στην κατάσταση εσόδων και δαπανών ανά τμήμα είναι διαθέσιμες στο EUR-Lex ( http://eur-lex.europa.eu/budget/www/index-gr.htm ). H απόδοση στην αγγλική γλώσσα των αλλαγών σ’αυτές τις καταστάσεις ανά τμήμα επισυνάπτεται για ενημερωτικούς λόγους ως δημοσιονομικό παράρτημα.

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 4

2. Κινητοποίηση του Ταμείου Αλληλεγγύης της ΕΕ 4

2.1. Νήσος Μαδέρα - Πορτογαλία: κατολισθήσεις και πλημμύρες 4

2.2. Γαλλία: Καταιγίδα Xynthia 6

3. Χρηματοδότηση 8

4. Συνοπτικός πίνακας ανά τομέα του δημοσιονομικού πλαισίου 10

1. Εισαγωγή

Το σχέδιο διορθωτικού προϋπολογισμού (ΣΔΠ) αριθ. 9 για το οικονομικό έτος 2010 καλύπτει τα ακόλουθα στοιχεία:

- Κινητοποίηση του Ταμείου Αλληλεγγύης της ΕΕ για ποσό 66,9 εκατ. ευρώ σε πιστώσεις αναλήψεως υποχρεώσεων και σε πιστώσεις πληρωμών σχετικά με τις επιπτώσεις των κατολισθήσεων και των σοβαρών πλημμυρών που έπληξαν τη Νήσο Μαδέρα – Πορτογαλία και τις επιπτώσεις της καταιγίδας Xynthia στη Γαλλία.

- Αντίστοιχη μείωση των πιστώσεων πληρωμών κατά 66,9 εκατ. ευρώ από τη θέση 06 04 14 03 — Ενεργειακά έργα για την ενίσχυση της οικονομικής ανάκαμψης — Ευρωπαϊκό σύστημα δικτύου υπεράκτιων εγκαταστάσεων αιολικής ενέργειας.

2. Κινητοποίηση του Ταμείου Αλληλεγγύης της ΕΕ

2.1. Νήσος Μαδέρα - Πορτογαλία: κατολισθήσεις και πλημμύρες

Τον Φεβρουάριο του 2010, η ασυνήθης και υπερβολική ένταση βροχοπτώσεων στη νήσο Μαδέρα προκάλεσε κατολισθήσεις και σοβαρές πλημμύρες οι οποίες προξένησαν ζημίες σε δημόσιες και ιδιωτικές υποδομές, σε επιχειρήσεις και γεωργικές εκμεταλλεύσεις.

Μετά τα γεγονότα αυτά, η Πορτογαλία υπέβαλε αίτηση για τη χορήγηση χρηματοδοτικής ενίσχυσης από το Ταμείο Αλληλεγγύης της Ευρωπαϊκής Ένωσης.

Οι υπηρεσίες της Επιτροπής εξέτασαν διεξοδικά την αίτηση σύμφωνα με τον κανονισμό (ΕΚ) αριθ. 2012/2002[12] του Συμβουλίου και ειδικότερα σύμφωνα με τα άρθρα 2, 3 και 4 του εν λόγω κανονισμού. Τα σημαντικότερα στοιχεία της εκτίμησης συνοψίζονται ως εξής:

1. Η Επιτροπή έλαβε την αίτηση στις 20 Απριλίου 2010, εντός της προθεσμίας των 10 εβδομάδων από τη στιγμή που καταγράφηκε η πρώτη ζημία στις 20 Φεβρουαρίου 2010. Μετά από αίτημα των υπηρεσιών της Επιτροπής, στις 15 Ιουλίου 2010, υποβλήθηκαν περαιτέρω πληροφορίες αναγκαίες για την ολοκλήρωση της αξιολόγησης.

2. Πρόκειται για φυσική καταστροφή. Οι πορτογαλικές αρχές εκτίμησαν ότι οι συνολικές άμεσες ζημίες ανέρχονται σε 1 080 δισεκατ. ευρώ. Το ποσό αυτό αντιπροσωπεύει το 0,68% του ακαθάριστου εθνικού εισοδήματος της Πορτογαλίας.

3. Δεδομένου ότι οι εκτιμώμενες συνολικές άμεσες ζημίες υπερβαίνουν το κατώτατο όριο 0,6% του ΑΕΕ που εφαρμόζεται στην Πορτογαλία για την κινητοποίηση του Ταμείου Αλληλεγγύης, η καταστροφή μπορεί να χαρακτηριστεί ως «μείζων φυσική καταστροφή» και, συνεπώς, εμπίπτει στο βασικό πεδίο εφαρμογής του κανονισμού (ΕΚ) αριθ. 2012/2002. Το σύνολο των άμεσων ζημιών αποτελεί τη βάση για τον υπολογισμό του ποσού της χρηματοδοτικής ενίσχυσης, η οποία μπορεί να χρησιμοποιηθεί μόνο για τις επείγουσες ενέργειες πρώτης ανάγκης, που ορίζονται στο άρθρο 3 του κανονισμού.

4. Οι πλημμύρες προκάλεσαν σοβαρές καταστροφές και ζημίες, κυρίως στον τομέα του υδρογραφικού δικτύου: εκτιμάται ότι το 45% της συνολικής ζημίας αφορά 130 χμ ποτάμιων πλωτών οδών και άλλων πλωτών οδών σε μικρότερα υδατορρεύματα. Οδοί και γέφυρες, δίκτυα και υποδομές υπηρεσιών κοινής ωφελείας, ιδιωτικές κατοικίες και περιουσιακά στοιχεία υπέστησαν επίσης σοβαρές ζημίες. Οι μισές από περίπου 800 κατοικίες καταστράφηκαν τελείως και χρειάστηκε να βρεθεί προσωρινός τρόπος στέγασης για περισσότερους από 700 κατοίκους. Οι επιχειρήσεις και οι γεωργικές εκμεταλλεύσεις υπέστησαν άμεσες ζημίες περίπου 122 εκατ. ευρώ. Οι επιπτώσεις των πλημμυρών ήταν ιδιαίτερα σοβαρές λόγω του ότι η βασική περιοχή που υπέστη ζημίες βρίσκεται στο κέντρο της πρωτεύουσας της Μαδέρας, Funchal, όπου το παραλιακό τμήμα της πόλης πρέπει να ξανακτιστεί εξ ολοκλήρου αφού καθαριστούν τα συντρίμμια που υπολογίζονται σε χιλιάδες κυβικά μέτρα. Μολονότι σύμφωνα με τις διατάξεις του κανονισμού (ΕΚ) αριθ. 2012/2002 για «μείζονες καταστροφές», ο νησιωτικός και εξόχως απόκεντρος χαρακτήρας της Μαδέρας δεν αποτελεί αυτό καθαυτό κριτήριο, τα στοιχεία αυτά ωστόσο δεν μπορούν να μην ληφθούν υπόψη κατά την εξέταση των οικονομικών επιπτώσεων της καταστροφής.

5. Οι δαπάνες των επιλέξιμων ενεργειών σύμφωνα με το άρθρο 3 παράγραφος 2 του κανονισμού (ΕΚ) αριθ. 2012/2002 εκτιμώνται σε 165,24 ευρώ και επιμερίζονται σε 4 κατηγορίες: Α) άμεση αποκατάσταση της λειτουργίας των υποδομών, Β) προσωρινά μέτρα στέγασης και υπηρεσίες διάσωσης, Γ) υποδομές πρόληψης και άμεση προστασία της πολιτιστικής κληρονομιάς και Δ) άμεσος καθαρισμός των περιοχών/ζωνών που επλήγησαν από την καταστροφή.

6. Η πληγείσα περιοχή είναι επιλέξιμη ως «περιφέρεια σταδιακής εισόδου» στο πλαίσιο των διαρθρωτικών ταμείων (2007-2013). Οι πορτογαλικές αρχές δήλωσαν ότι μελετούν τις δυνατότητες χρηματοδότησης μέρους των εργασιών ανοικοδόμησης που υπερβαίνουν τις καταστάσεις επείγουσας ανάγκης χάρη στα σχετικά επιχειρησιακά προγράμματα που συγχρηματοδοτούνται από τα διαρθρωτικά ταμεία.

7. Όσον αφορά την κάλυψη επιλέξιμων ζημιών από ασφαλίσεις, οι πορτογαλικές αρχές επισήμαναν ότι, τη στιγμή της αίτησης, δεν είχαν τη δυνατότητα να προσδιορίσουν σε ποιο βαθμό οι επιλέξιμες ζημίες μπορούσαν να τύχουν ασφαλιστικής κάλυψης. Εάν υπάρχει ασφαλιστική κάλυψη, οι σχετικές ενέργειες δεν μπορεί να είναι επιλέξιμες για χρηματοδότηση από το Ταμείο Αλληλεγγύης.

Συνεπώς, για τους προαναφερθέντες λόγους, προτείνεται να γίνει δεκτή η αίτηση της Πορτογαλίας που χαρακτηρίζει τη καταστροφή από τις πλημμύρες στη Μαδέρα τον Φεβρουάριο 2010 ως «μείζονα καταστροφή» και να κινητοποιηθεί το Ταμείο Αλληλεγγύης.

2.2. Γαλλία: Καταιγίδα Xynthia

Τον Φεβρουάριο του 2010, το μεγαλύτερο μέρος της Γαλλίας επλήγη από την καταιγίδα Xynthia. Η περιοχή στην οποία σημειώθηκαν οι μεγαλύτερες καταστροφές είναι η παράκτια περιφέρεια του ατλαντικού ωκεανού, και ιδιαίτερα τα διαμερίσματα Charente-Maritime και Vendée. Από την καταιγίδα σκοτώθηκαν 53 άτομα και τραυματίστηκαν περίπου 80. Η καταιγίδα προκάλεσε πλημμύρες σε μεγάλες εκτάσεις, καθώς και σε κατοικημένες περιοχές και προξένησε σοβαρές ζημίες σε φράγματα και αναχώματα, σε δημόσιες και ιδιωτικές υποδομές, σε οδικά και σιδηροδρομικά δίκτυα, σε γεωργικές εκμεταλλεύσεις και σε επιχειρήσεις.

Λόγω της κατάστασης αυτής, η Γαλλία υπέβαλε αίτηση για τη χορήγηση ενίσχυσης από το Ταμείο Αλληλεγγύης της Ευρωπαϊκής Ένωσης.

Οι υπηρεσίες της Επιτροπής εξέτασαν διεξοδικά την αίτηση σύμφωνα με τον κανονισμό (ΕΚ) αριθ. 2012/2002[13] του Συμβουλίου και ειδικότερα σύμφωνα με τα άρθρα 2, 3 και 4 του εν λόγω κανονισμού. Τα σημαντικότερα στοιχεία της εκτίμησης αυτής συνοψίζονται ως εξής:

8. Η Επιτροπή έλαβε την αίτηση στις 7 Μαΐου 2010, εντός της προθεσμίας των 10 εβδομάδων από τη στιγμή που καταχωρίστηκε η πρώτη ζημία στις 27 Φεβρουαρίου 2010. Στις 24 Ιουνίου και στις 20 Ιουλίου οι γαλλικές αρχές υπέβαλαν δύο συμπληρωματικούς φακέλους στους οποίους παρουσιάζουν περισσότερες λεπτομέρειες την αξιολόγηση των ζημιών και την εκτίμηση του οικονομικού αντικτύπου της καταστροφής.

9. Πρόκειται για φυσική καταστροφή και, επομένως, εμπίπτει στο πεδίο εφαρμογής του Ταμείου Αλληλεγγύης.

10. Μολονότι η καταστροφή έπληξε το μεγαλύτερο μέρος της Γαλλίας, προκαλώντας καταστροφές εκτιμώμενες συνολικά σε 2,4 δισεκατ. ευρώ, οι γαλλικές αρχές περιόρισαν την αίτησή τους στην περιοχή που επλήγη περισσότερο, δηλαδή στα δύο διαμερίσματα, Charente-Maritime και Vendee, που βρίσκονται επί της ακτής του Ατλαντικού Ωκεανού.

11. Για την εν λόγω οριοθετημένη περιοχή, οι γαλλικές αρχές εκτιμούν σε 1 425,43 εκατ. ευρώ τη συνολική άμεση ζημία που προκλήθηκε από την καταστροφή, ήτοι 41,12% του συνήθους κατώτατου ορίου για την κινητοποίηση του Ταμείου Αλληλεγγύης που εφαρμόζεται για τη Γαλλία το 2010, δηλαδή 3 466,57 εκατ. ευρώ (και ίσο προς 3 δισεκατ ευρώ σε τιμές 2002). Σε απόλυτες τιμές, πρόκειται για τη δεύτερη υψηλότερη αίτηση παρέμβασης προς το Ταμείο Αλληλεγγύης με βάση το κριτήριο της αποκαλούμενης «καταστροφής μιας περιοχής».

12. Δεδομένου ότι οι συνολικές ζημίες παραμένουν κάτω από το σύνηθες κατώτατο όριο, η αίτηση εξετάστηκε με βάση τα κριτήρια της αποκαλούμενης «τεράστιας καταστροφής μιας περιοχής», τα οποία προβλέπονται στο άρθρο 2 παράγραφος 2 τελευταίο εδάφιο του κανονισμού (ΕΚ) αριθ. 2012/2002 που ορίζει τις προϋποθέσεις κινητοποίησης του Ταμείου Αλληλεγγύης «υπό εξαιρετικές περιστάσεις». Με βάση τα κριτήρια αυτά, μια περιοχή μπορεί κατ’ εξαίρεση να τύχει ενίσχυσης από το Ταμείο, εφόσον η εν λόγω περιοχή επλήγη από τεράστια καταστροφή, ιδίως φυσική, που επηρέασε το μεγαλύτερο μέρος του πληθυσμού της και είχε σοβαρές και μακροχρόνιες επιπτώσεις για τις συνθήκες διαβίωσης και για την οικονομική σταθερότητα της περιοχής. Ο κανονισμός τονίζει ότι πρέπει να δίνεται ιδιαίτερη προσοχή σε απομακρυσμένες και απομονωμένες περιοχές όπως οι νησιωτικές και οι εξόχως απόκεντρες περιοχές, που ορίζονται στο άρθρο 349 της ΣΛΕΕ. Η οριοθετημένη περιοχή δεν εμπίπτει στην κατηγορία αυτή. Ο κανονισμός απαιτεί επίσης να εξετάζονται «με άκρα αυστηρότητα» οι αιτήσεις που υποβάλλονται με βάση τα κριτήρια της «τεράστιας καταστροφής μιας περιοχής».

13. Σύμφωνα με τον κανονισμό (ΕΚ) αριθ. 2012/2002, για την έκτακτη κινητοποίηση του Ταμείου Αλληλεγγύης πρέπει να έχει πληγεί το μεγαλύτερο μέρος του πληθυσμού της περιοχής στην οποία αναφέρεται η αίτηση. Η ζώνη η οποία αποτελεί αντικείμενο της γαλλικής αίτησης περιλαμβάνει μια ενιαία περιοχή 46 παράκτιων δήμων των διαμερισμάτων Charente-Maritime και Vendee. Επιπλέον, στο εσωτερικό επίπεδο των δήμων, η περιοχή περιλαμβάνει μικρότερα τμήματα των αστικών πόλων La Rochelle και Rochefort. Ο πληθυσμός αυτής της οριοθετημένη περιοχής ανέρχεται σε 101 336 κατοίκους, οι οποίοι έχουν πληγεί σοβαρά από την καταιγίδα. Η αίτηση περιγράφει τους διάφορους τρόπους με τους οποίους επηρεάστηκε ο πληθυσμός λόγω προσωπικών ζημιών, διακοπής των οικονομικών δραστηριοτήτων, διαταραχής της λειτουργίας των βασικών δημόσιων υπηρεσιών και τηλεπικοινωνιών, στάσης της κυκλοφορίας, κ.λπ. Πολλά σπίτια πλημμύρισαν και καταστράφηκαν. Διακόπηκαν οι οδικές και σιδηροδρομικές συνδέσεις, καθώς και τα δρομολόγια οχηματαγωγών, και οι γραμμές σταθερής και κινητής τηλεφωνίας διαταράχθηκαν. Φράγματα, συστήματα παράκτιας προστασίας και υποδομές υπέστηκαν σοβαρές ζημίες. Σύμφωνα με πληροφορίες σημειώθηκαν σοβαρές ζημίες σε γεωργικές εκτάσεις και σε τοποθεσίες παραγωγής στρειδιών. Από τις πληροφορίες αυτές συμπεραίνεται ότι τα φαινόμενα αυτά αφορούν το μεγαλύτερο μέρος του πληθυσμού.

14. Όσον αφορά την υποχρέωση να καταδεικνύονται οι σοβαρές και μακροχρόνιες επιπτώσεις στις συνθήκες διαβίωσης και στην οικονομική σταθερότητα της περιοχής, η αίτηση υπογραμμίζει την αποσταθεροποίηση των γεωργικών δραστηριοτήτων, ιδιαίτερα λόγω των επιπτώσεων της μακροχρόνιας αλάτωσης περίπου 32 000 ha γεωργικής γης η οποία πλημμύρισε από θαλασσινό νερό και τις επακόλουθες απώλειες συγκομιδής για αρκετά έτη. Η παραγωγή στρειδιών και μυδιών της περιοχής, η σημαντικότερη στη Γαλλία, υπέστη πολύ σοβαρές ζημίες οι οποίες αφορούν 1050 παραγωγούς, πολλοί εκ των οποίων διατρέχουν τον κίνδυνο να σταματήσουν τη δραστηριότητά τους. Ο τουρισμός, ένας οικονομικά σημαντικός τομέας, πλήττεται από τις καταστροφές στις ακρογιαλιές και στις παράκτιες εγκαταστάσεις, στα κάμπινγκ και στα τροχόσπιτα προς ενοικίαση, καθώς και από τη μείωση των κρατήσεων. Στον τουριστικό τομέα αναμένεται ότι οι σωρευτικές ζημίες θα υπερβούν τα κέρδη ολόκληρου του έτους. Η αίτηση αναφέρει επίσης το έντονο αίσθημα ανασφάλειας και τον ευάλωτο χαρακτήρα του διαμένοντος πληθυσμού απέναντι στη δύναμη της θάλασσας, ιδιαίτερα όταν τα αντιπλημμυρικά έργα δεν έχουν ακόμη αποκατασταθεί πλήρως. Η ανάγκη ανανέωσης αντιπλημμυρικών έργων μήκους περίπου 200 χμ θα απαιτήσει σημαντικά κατασκευαστικά έργα που θα διαρκέσουν αρκετά έτη. Επίσης, οι τοπικές αρχές θα πρέπει να επενδύσουν σε έργα για την αντιμετώπιση πλημμυρών τα οποία θα έχουν σοβαρό αντίκτυπο στα οικονομικά τους και, ως εκ τούτου αρνητικές επιπτώσεις σε άλλες δημόσιες υπηρεσίες. Γενικά, οι κυριότεροι τομείς της περιφερειακής οικονομίας, ο τουρισμός, η γεωργία και η παραγωγή στρειδιών πλήττονται σαφώς από τα αποτελέσματα της καταιγίδας. Μολονότι τα δύο οικονομικά κέντρα της περιοχής, οι πόλεις La Rochelle και Rochefort επλήγησαν ελάχιστα από την καταιγίδα, η σημασία τους είναι περιορισμένη για την οικονομία της αγροτικής ενδοχώρας και δεν θα μπορέσουν να αντισταθμίσουν τους προαναφερθέντες παράγοντες αποσταθεροποίησης.

15. Το κόστος των επιλέξιμων ενεργειών σύμφωνα με το άρθρο 3 παράγραφος 2 του κανονισμού (ΕΚ) αριθ. 2012/2002 εκτιμάται σε 473 842 εκατ. ευρώ και επιμερίζεται σε 4 κατηγορίες: Α) άμεση αποκατάσταση της λειτουργίας των υποδομών, Β) προσωρινά μέτρα στέγασης και υπηρεσίες διάσωσης, Γ) υποδομές πρόληψης και Δ) άμεσος καθαρισμός των περιοχών/ζωνών που επλήγησαν από την καταστροφή.

16. Οι πληγείσες περιοχές είναι επιλέξιμες ως «περιφέρειες του στόχου περιφερειακής ανταγωνιστικότητας και απασχόλησης» στο πλαίσιο των διαρθρωτικών ταμείων (2007-2013).

17. Οι γαλλικές αρχές επισήμαναν ότι δεν υπάρχει ασφαλιστική κάλυψη για επιλέξιμες δαπάνες.

Συνεπώς, για τους προαναφερθέντες λόγους, προτείνεται να γίνει δεκτή η αίτηση της Γαλλίας που χαρακτηρίζει την καταστροφή που προκλήθηκε από την καταιγίδα Xynthia ως «τεράστια καταστροφή μιας περιοχής» και να κινητοποιηθεί το Ταμείο Αλληλεγγύης.

3. Χρηματοδότηση

Ο συνολικός ετήσιος διαθέσιμος προϋπολογισμός για το Ταμείο Αλληλεγγύης ανέρχεται σε 1 δισεκατ. ευρώ. Δεδομένου ότι η αλληλεγγύη αποτελούσε τον κύριο λόγο ίδρυσης του Ταμείου, η Επιτροπή θεωρεί ότι η ενίσχυση από το Ταμείο πρέπει να είναι σταδιακή. Αυτό σημαίνει ότι, σύμφωνα με την μέχρι τώρα πρακτική, το μέρος των ζημιών που υπερβαίνει το κατώτατο όριο παρέμβασης (0,6% του ΑΕΕ ή 3 δισεκατ. ευρώ σε τιμές 2002, ανάλογα με το ποιο είναι το χαμηλότερο ποσό) πρέπει να οδηγήσει σε μεγαλύτερη ένταση ενίσχυσης σε σχέση με τις ζημίες που δεν υπερβαίνουν το κατώτατο όριο. Το ποσοστό που εφαρμόστηκε κατά το παρελθόν για τον υπολογισμό των επιδοτήσεων που χορηγήθηκαν σε περιπτώσεις μειζόνων καταστροφών ήταν 2,5% του συνόλου των άμεσων ζημιών κάτω από το όριο κινητοποίησης του Ταμείου και 6% πάνω από αυτό. Η μέθοδος υπολογισμού της ενίσχυσης από το Ταμείο Αλληλεγγύης καθορίστηκε στην ετήσια έκθεση 2002-2003 για το Ταμείο Αλληλεγγύης και εγκρίθηκε από το Συμβούλιο και το Ευρωπαϊκό Κοινοβούλιο.

Στις περιπτώσεις αυτές, προτείνεται να εφαρμοστούν τα ίδια ποσοστά και να χορηγηθούν τα ακόλουθα ποσά ενίσχυσης:

(σε EUR) |

Άμεσες ζημίες | Κατώτερο όριο | Ποσό βασιζόμενο στο 2,5% | Ποσό βασιζόμενο στο 6% | Συνολικό ποσό προτεινόμενης ενίσχυσης |

Πορτογαλία – Μαδέρα – Πλημμύρες 2010 | 1 080 000 000 | 958 406 000 | 23 960 150 | 7 295 640 |

Σύνολο | 31 255 790 |

(σε EUR) |

Άμεσες ζημίες | Κατώτερο όριο | Ποσό βασιζόμενο στο 2,5% | Ποσό βασιζόμενο στο 6% | Συνολικό ποσό προτεινόμενης ενίσχυσης |

Γαλλία - Καταιγίδα Xynthia 2010 | 1 425 430 000 | 3 466 573 000 | 35 635 750 | - |

Σύνολο | 35 635 750 |

Μετά την καταβολή του ποσού της αποζημίωσης, θα παραμείνει διαθέσιμο τουλάχιστον το 25% των πόρων του Ταμείου Αλληλεγγύης της Ευρωπαϊκής Ένωσης για την κάλυψη των αναγκών που ενδέχεται να προκύψουν το τελευταίο τρίμηνο του έτους, όπως προβλέπεται στο άρθρο 4 παράγραφος 2 του κανονισμού (ΕΚ) αριθ. 2012/2002.

Στην παρούσα κατάσταση, οι αναμενόμενες ανάγκες βάσει της θέσης του προϋπολογισμού 06 04 14 03, Ενεργειακά έργα για την ενίσχυση της οικονομικής ανάκαμψης — Ευρωπαϊκό σύστημα δικτύου υπεράκτιων εγκαταστάσεων αιολικής ενέργειας, είναι τέτοιες που μπορούν να ανακατανεμηθούν πιστώσεις πληρωμών ύψους 66 891 540 ευρώ στη γραμμή του προϋπολογισμού 13 06 01 για την κάλυψη των αντίστοιχων δαπανών που αφορούν την κινητοποίηση του Ταμείου Αλληλεγγύης της ΕΕ. Η κατάσταση της θέσης του προϋπολογισμού 06 04 14 03 είχε ήδη αναγγελθεί στο σημείωμα του συστήματος προειδοποίησης για τις προβλέψεις του προϋπολογισμού του Ιουνίου 2010[14], και δεν θα επηρεάσει την τελική εφαρμογή του προγράμματος.

4. Συνοπτικός πίνακας ανά τομέα του δημοσιονομικού πλαισίου

Δημοσιονομικό πλαίσιο Τομέας/υποτομέας | Δημοσιονομικό πλαίσιο 2010 | Προϋπολογισμός 2010 (καθώς και ΣΔΠ 1 έως 8/2010) | ΣΔΠ 9/2010 | Προϋπολογισμός 2010 (καθώς και ΣΔΠ 1 έως 9/2010) |

|ΠΑΥ |ΠΠ |ΠΑΥ |ΠΠ |ΠΑΥ |ΠΠ |ΠΑΥ |ΠΠ | | 1. ΒΙΩΣΙΜΗ ΑΝΑΠΤΥΞΗ | | | | | | | | | | 1α. Ανταγωνιστικότητα για την ανάπτυξη και την απασχόληση |14 167 000 000 | |14 861 853 253 |11 342 270 803 | |-66 891 540 |14 861 853 253 |11 275 379 263 | |1β. Συνοχή για την ανάπτυξη και την απασχόληση |49 388 000 000 | |49 387 592 092 |36 371 862 500 | | |49 387 592 092 |36 371 862 500 | | Σύνολο | 63 555 000 000 | |64 249 445 345 |47 714 133 303 | |-66 891 540 |64 249 445 345 |47 647 241 763 | | Περιθώριο[15]

| | |-194 445 345 | | | |-194 445 345 | | | 2. ΔΙΑΤΗΡΗΣΗ ΚΑΙ ΔΙΑΧΕΙΡΙΣΗ ΤΩΝ ΦΥΣΙΚΩΝ ΠΟΡΩΝ | | | | | | | | | | εκ των οποίων δαπάνες σχετικές με την αγορά και άμεσες ενισχύσεις |47 146 000 000 | |43 819 801 768 |43 701 207 586 | | |43 819 801 768 |43 701 207 586 | | Σύνολο | 59 955 000 000 | |59 498 833 302 |58 135 640 809 | | |59 498 833 302 |58 135 640 809 | | Περιθώριο | | |456 166 698 | | | |456 166 698 | | | 3. ΙΘΑΓΕΝΕΙΑ, ΕΛΕΥΘΕΡΙΑ, ΑΣΦΑΛΕΙΑ ΚΑΙ ΔΙΚΑΙΟΣΥΝΗ | | | | | | | | | | 3α. Ελευθερία, ασφάλεια και δικαιοσύνη |1 025 000 000 | |1 006 487 370 |738 570 370 | | |1 006 487 370 |738 570 370 | |3β. Ιθαγένεια |668 000 000 | |681 022 500 |672 410 000 |+66 891 540 |+66 891 540 |747 914 040 |739 301 540 | | Σύνολο | 1 693 000 000 | |1 687 509 870 |1 410 980 370 |+66 891 540 |+66 891 540 |1 754 401 410 |1 477 871 910 | | Περιθώριο[16]

| | |18 512 630 | | | |18 512 630 | | | 4. Η ΕΕ ΩΣ ΠΑΓΚΟΣΜΙΟΣ ΠΑΡΑΓΩΝ[17]

|7 893 000 000 | | 8 160 182 000 |7 787 695 183 | | | 8 160 182 000 |7 787 695 183 | | Περιθώριο | | | -18 300 000 | | | | -18 300 000 | | | 5. ΔΙΟΙΚΗΣΗ[18]

|7 882 000 000 | |7 918 504 785 |7 917 999 785 | | |7 918 504 785 |7 917 999 785 | | Περιθώριο | | | 43 495 215 | | | | 43 495 215 | | | ΣΥΝΟΛΟ | 140 978 000 000 |134 289 000 000 |141 514 475 302 |122 966 449 450 |+66 891 540 |0 |141 581 366 842 |122 966 449 450 | | Περιθώριο | | | 518 729 198 |11 651 432 550 | | |518 729 198 |11 718 324 090 | |

[1] ΕΕ L 248 της 16.9.2002, σ. 1.

[2] ΕΕ L 64 της 12.3.2010.

[3] ΕΕ L 183 της 16.7.2010.

[4] ΕΕ L 206 της 6.8.2010.

[5] COM(2010) 108.

[6] COM(2010) 320.

[7] COM(2010) 383.

[8] COM(2010) 108.

[9] COM(2010) 149.

[10] COM(2010) 315.

[11] COM(2010) 533.

[12] Κανονισμός (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης, EE L 311 της 14.11.2002, σ. 3.

[13] Κανονισμός (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης, EE L 311 της 14.11.2002, σ. 3.

[14] SEC(2010)767/2.

[15] Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) δεν περιλαμβάνεται στον υπολογισμό του περιθωρίου στο πλαίσιο του τομέα 1α (500 εκατ. ευρώ). Τα 195 εκατ. ευρώ που υπερβαίνουν το ανώτατο όριο χρηματοδοτούνται από την κινητοποίηση του μέσου ευελιξίας.

[16] Το ποσό του Ταμείου Αλληλεγγύης της Ευρωπαϊκής Ένωσης (ΤΑΕΕ) εγγράφεται επιπλέον των αντίστοιχων τομέων, όπως προβλέπεται στη διοργανική συμφωνία της 17ης Μαΐου 2006 (ΕΕ C 139 της 14.6.2006).

[17] Το περιθώριο 2010 για τον τομέα 4 δεν λαμβάνει υπόψη τις πιστώσεις που συνδέονται με το αποθεματικό επείγουσας βοήθειας (248,9 εκατ. ευρώ).

[18] Για τον υπολογισμό του περιθωρίου κάτω από το ανώτατο όριο του τομέα 5, λαμβάνεται υπόψη η υποσημείωση (1) του δημοσιονομικού πλαισίου 2007-2013 που αφορά ποσό 80 εκατ. ευρώ για τις εισφορές του προσωπικού στο συνταξιοδοτικό καθεστώς.